Folketing
2007-01-11

Regeringen har med initiativerne »Det fælles ansvar« samt »En ny chance til alle« sat fokus på, at der også er andre barrierer end de økonomiske. Det gælder for både disse to initiativer og for loftet, at regeringen ikke har en forventning om, at problemerne magisk vil blive løst på en nat. Jeg må indrømme, at jeg troede, at forligspartierne S og R også havde denne holdning. At det er påkrævet med flere og anderledes tiltag ud over loftet er ikke ensbetydende med, at loftet skal fjernes. Der skal være initiativer målrettet de svage og de stærke grupper af ledige, men også de svage grupper af ledige har ret til at mærke en økonomisk gevinst ved at få et arbejde. Regeringen mener, at alle grupper skal have den støtte, der er nødvendig for, at de igen kan blive en del af arbejdsmarkedet, men uden at systemet gør dem til stakler uden selvstændighed. Analyser af loftet viser også, at der er en stor udskiftning i gruppen af loftramte: 60 pct. over 2 år.